
Κ. Καλογερόπουλος Δρ. Πανεπιστηµίου Αιγαίου: 


Abstract 


Greece was one of the educators of the world, in a way that even Pericles did not dare to 
imagine. The intellectual, aesthetic and political achievements of classical Greece have 
fascinated scholars of Western culture for centuries. The already vast bibliography continues to 
grow and a full understanding of Greek culture requires a painstaking study of its different 
aspects. One of these aspects is education, which is inextricably linked to any kind of cultural 
development. Undoubtedly, it is known that education in ancient Greece greatly influenced the 
development of a dynamic cultural continuum, which connects the past with the future, 
extended to the European continent and its possessions and is known today by the general term 
“western civilization”. 


Η Ελλάδα υπήρξε ἑνας από τους εκπαιδευτές του κόσμου, µε τρόπο που ακόµη και ο Περικλής 
δεν τόλμησε να φανταστεί. Τα διανοητικά, αισθητικά και πολιτικά επιτεύγματα της κλασικής 
Ελλάδας μαγεύουν εδώ και αιώνες τους μελετητές του δυτικού πολιτισμού. Η ήδη αχανής 
βιβλιογραφία συνεχίζει να αυξάνεται και η πλήρης κατανόηση του ελληνικού πολιτισμού 
απαιτεί κοπιαστική μελέτη των διαφορετικών του όψεων. Μία απὀ αυτές τις όψεις είναι η 
εκπαίδευση, η οποία συνδέεται άρρηκτα µε κάθε είδους πολιτισμική ανάπτυξη. Αναμφίβολα, 
είναι γνωστό πως η εκπαίδευση στην αρχαία Ελλάδα επηρέασε σε µεγάλο βαθµό την ανάπτυξη 
ενός δυναμικού πολιτιστικού συνεχούς, που συνδέει το παρελθόν µε το µέλλον, επεκτάθηκε 
στην ευρωπαϊκή ήπειρο και τις κτήσεις της και εἶναι γνωστό σήµερα µε το γενικό όρο «δυτικός 
πολιτισμός». 

Ωστόσο, οποιαδήποτε μελέτη των επιδράσεων της αρχαίας ελληνικής εκπαίδευσης στο 
σύγχρονο κόσμο απαιτεί γνώση του ἰδιου του αντικείµενου της εκπαίδευσης, έτσι όπως 
αναπτύχθηκε στις διαφορετικές πόλεις-κράτη της ελληνικής επικράτειας. Στο συγκεκριµένο 
άρθρο, λοιπόν, θα προσπαθήσουμε -έστω και συνοπτικά εξαιτίας του περιορισμένου χώρου- 
να δούµε πώς γινόταν η εκπαίδευση καταρχήν στη Σπάρτη και την Κρήτη και κατόπιν στην 
Αθήνα, καθώς το παράδειγµα των Αθηνών µιµήθηκε σχεδόν όλη η υπόλοιπη Ελλάδα. 


Η Εκπαίδευση στη Σπάρτη και την Κρήτη 

Σύμφωνα µε τον μύθο ο Σκύθης Ανάχαρσις, επιστρέφοντας απὀ τα ταξίδια του, αναφέρει πως 
οι Σπαρτιάτες ήταν ο μόνος ελληνικός λαός µε τον οποίο κατόρθωσε να συζητήσει λογικά, γιατί 
μόνον αυτός είχε το χρόνο να είναι σοφός. Παρόλες τις αντιρρήσεις του Ηρόδοτου’, φαίνεται 
πως οι Σπαρτιάτες είχαν ἀφθονο χρόνο στη διάθεσή τους, όντας απελευθερωµένοι απὀ την 
ανάγκη του πλουτισμού. Δεν ασκούσαν εμπόριο μήτε ήταν απασχολημένοι µε κάποιο 
επάγγελμα. Έτσι, περνούσαν όλο το χρόνο τους αφιερωμένοι στην εκπαίδευσή τους σύμφωνα 
µε τα σπαρτιατικά ιδεώδη. Ο χρόνος τους μοιραζόταν ανάµεσα στη Φυσική εξάσκηση, τη 


Ἡρόδοτος 4. 77. 

στρατιωτική εκπαίδευση, το κυνήγι, τα δημόσια πράγματα και τις «λέσχες», στις οποίες δεν 
επιτρέπονταν οι συζητήσεις για δουλειές, παρά µόνο για ό,τι θεωρείτο ευγενές’. 


Σε αυτό το απόλυτα οργανωμένο κράτος το αγόρι ἐμενε σπίτι του ως τα επτά του χρόνια. 
Ακόμη και τότε, όμως, οι γονείς τους φρόντιζαν να τα παίρνουν μαζί τους 
στα φειδίτια ή φιλίτια, τις κοινές τράπεζες των Σπαρτιατών. Ακούγοντας τις συζητήσεις τους 
πάνω σε πολιτικἁ θέματα, τα αγόρια ήδη εκπαιδεύονταν στον σπαρτιατικό τρόπο ζωής. Τα 
κορίτσια ἐμεναν στο σπίτι και έπαιρναν το γεύμα µαζί µετη μητέρα τους. Στα φειδίτια οι γονείς 
ήταν υποχρεωμένοι να συνεισφέρουν κάθε μήνα éva µέδιμνο κριθάρι, οκτώ χοές οίνου, 
πέντε μναςτυρί και µισή µνα σύκα. Av ήταν τόσο φτωχοί, που δεν μπορούσαν να 
συνεισφέρουν, τότε έχαναν τα δικαιώματά τους ως πολίτες και τα παιδιά τους δεν ήταν 
δυνατόν να εκπαιδευτούν στα σπαρτιατικό σύστημα. Γενικά, λοιπόν, τα σπαρτιατικἁἀ σχολεία 
ήταν μόνο για τους ομοίους᾽, δηλαδή για εκείνους που μπορούσαν να πληρώσουν την εγγραφή 
σε εἶδος. 

Ωστόσο, γίνονταν επίσης δεκτά και άλλα παιδιά, αρκεί κάποιος να συνεισέφερε εκ μέρους τους 
το απαιτούμενο τίμημα΄, προκειμένου να συνοδεύουν τα παιδιά του στο σχολείο. Ο αριθµός 
αυτών των σχολικών συνοδών εξαρτάτο άμεσα από το μέγεθος της συνεισφοράς σε εἶδος, 
αλλά δε γίνονταν πολίτες όταν µεγάλωναν. Η απόδοση της ιδιότητας του πολίτη γινόταν µόνο 
σε εξαιρετικές περιπτώσεις, όταν η αξία τους ή οι υπηρεσίες ήταν τέτοιες που η πόλη-κράτος 
τις αναγνώριζε. Άλλοι µαθητές παρόμοιου είδους ήταν οι µόδωνες ή μόϑακες” και οι τρόφιμοι”. 
Η διαφορά µε τους τροφίµους βρίσκεται στο γεγονός ότι ήταν παιδιά ελεύθερων Σπαρτιατών 
και συνεπώς είχαν πλήρη πολιτικά δικαιώματα. Σε μεταγενέστερες περιόδους, στην εποχή της 
φθοράς του θεσμού πόλης-κράτους εξαιτίας του µεγάλου δημογραφικού προβλήματος των 
ελληνικών πόλεων-κρατών, όσοι απολάμβαναν της σπαρτιατικής εκπαίδευσης αποκτούσαν και 
πολιτικά δικαιώµατα. 


Μετά τα επτά τους χρόνια τα αγόρια απομακρύνονταν απὀ το σπίτι και οργανώνονταν σε έναν 
ιδιαίτερα συστηματικό τρόπο εκπαίδευσης -ανάλογο µε εκείνον της Κρήτης- σε αγέλες ἡ 
θούες’. Υποδιαιρέσεις των αγελών ήταν οι ίλες, οι οποίες πιθανώς είχαν δύναμη 64 αγοριών. 
Οι αγέλες τρέφονταν, κοιμούνταν και έπαιζαν µαζί και βρίσκονταν υπό την εποπτεία 
του παιδονόµου, ενός πολίτη που απολάμβανε του γενικού σεβασμού και κατείχε υψηλή θέση. 
Βοηθοί του ήταν οι μαστιγοφόροιδ, οι οποίοι επέβαλαν τη σκληρή πειθαρχία, για την οποία 
τόσο φημισμένη ήταν η σπαρτιατική κοινωνία. Ακόμη και όταν έλειπε ο παιδονόμος ή οι 
μαστιγοφόροι, φαίνεται πως η πειθαρχία διατηρείτο ακέραια υπό την εποπτεία του θουαγόρα 
ή αγελάρχη, δηλαδή του περισσότερο θαρραλέου και λογικού αγοριού σε κάθε αγέλη. Επίσης, 
σε κάθε σχολείο τοποθετείτο ένας νέος που είχε συμπληρώσει το 206 έτος της ηλικίας του και 
ονομαζόταν είρην ή ιρήν. Εκείνος παρακολουθούσε προσεκτικά τις μάχες τους και τους 
χρησιμοποιούσε ως υπηρέτες στο σπίτι του για το γεύμα του. Τα μεγαλύτερα αγόρια του 
έφερναν ξύλα για τη φωτιά, ενώ τα μικρότερα μάζευαν λαχανικά. Βέβαια, ο μοναδικός τρόπος 
για να αποκτηθούν αυτές οι προμήθειες ήταν η κλοπή από τους κήπους ή τις λέσχες των 
ανδρών, γεγονός που αύξανε τις ικανότητες των νέων στην ανίχνευση. Αφού γευμάτιζαν όλοι 





; Πλούταρχου, Λυκούργος, 25. 

7 Ξενοφώντος, Αναθ. ἱν, 6.14. 

" Πλούταρχου, (Αϑην. νἱ. 271 e). 

5 ͵ 1 ' 1 ͵ ͵ η ͵ ͵ 
Γιοι ειλώτων που εκπαιδεύονταν μαΐί µε νέους Σπαρτιάτες, απελευθερώνονταν κατόπιν, αλλά δεν εἶχαν 

πλήρη πολιτικά δικαιώµατα. 

6 ' 1 ͵ 
Γιοι φτωχών ελεύθερων Σπαρτιατών. 

i Πλούταρχου, Λυκούργος, 16. Οι νέοι αποκαλούνταν αγελαστοί ἡ θούα. 

5 Ξενοφώντος, Συν. Λακ. ||, 2. 

μαζί, τότε ο είρην τους προέτρεπε να τραγουδήσουν και κατόπιν να συζητήσουν θέµατα ηθικής 
ή πολιτικής. 


Ο εἰρην, ο παιδονόμος, ή οποιοσδήποτε πρεσβύτερος ασχολείτο µε την εκπαίδευση ελεύθερα 
και εθελοντικά. Τούτο το σύστημα, βέβαια, εξαιτίας της απλότητάς του δεν κόστιζε στην πόλη- 
Κράτος. Επίσης, ήταν ένα σύστηµα απόλυτα Φυσικής εκπαίδευσης. Ο Πλούταρχος αναφέρει 
πως «μάθαιναν γράμματα γιατί κάτι τέτοιο ήταν χρήσιμο»”. Στην πραγματικότητα οι γραπτοί 
νόμοι ήταν πολύ λίγοι και περνούσαν από γενιά σε γενιά µέσω της προφορικής παράδοσης. 
Φυσικά, η ρητορική απαγορευόταν σε αντιπαράθεση µε τις ελεγείες του Τυρταίου, αλλά η 
δύναμη του λόγου ήταν πανταχού παρούσα. Ο Πλάτωνας στον Πρωταγόρα λέγει πως «αν 
συζητήσεις µε ἑνα Λάκωνα, στην αρχή σου Φαίνεται απλά ηλίθιος. Ξαφνικά, σε ένα κρίσιμο 
σημείο, πετάει λίγα λόγια και τότε οι συνομιλητές του φαίνονται µικρά παιδιά µπροστάτου»".. 
Οπωσδήποτε, το αντικείµενο της σπαρτιατικής εκπαίδευσης δεν ήταν η συσσώρευση γνώσης 
και η διανοητική οξύτητα, αλλά αυτό δε σηµαίνει πως η Σπάρτη δεν ήταν αφ’ εαυτής µια 
εκπαιδευτική δύναμη. Στην πραγματικότητα είναι λίγα τα όσα γνωρίζουμε, προκειμένου να 
έχουµε µια αντικειμενική άποψη και σε ορισμένες περιπτώσεις τα συμπεράσματά µας είναι 
αυθαίρετα ή αντιφατικά. Για παράδειγµα, γνωρίζουμε ὀτι οι Σπαρτιάτες εκτιμούσαν πολύ τον 
Όμηρο για το ηρωικό του ύφος, παρόλο που τρόπος ζωής που περιέγραφε ήταν Ιωνικός και όχι 
Δωρικός. Σύμφωνα µε τον Βέρνερ Γιάγκερ στο ἐργο του Παιδεία, η πεποίθηση πως η 
σπαρτιατική εκπαίδευση δεν ήταν τίποτε άλλο από στρατιωτική εκπαίδευση, προήλθε απὀ τις 
αφηγήσεις του Αριστοτέλη στα Πολιτικά και του Πλάτωνα στους Νόμους, ὀπου περιγράφει το 
πνεύμα του συντάγματος του Λυκούργου. Ωστόσο, εἶναι πολύ πιθανό τούτες οι απόψεις να 
εἶναι προϊόν των συγκυριών της εποχής της παρακμής της Σπάρτης, η οποία κυριευμένη απὀ 
δίψα για δύναμη έχασε την παλιά ευνομία της, την οποία τόσο θαύμασε όλος ο ελληνικός 
κόσμος. 

Με τη σειρά του το κρητικό σύστημα εκπαίδευσης ήταν παρόμοιο µε εκείνο της Σπάρτης από 
πολλές απόψεις. Κατά τον ίδιο τρόπο η διδασκαλία παρεχόταν από ένα πρεσβύτερο μέλος της 
κοινότητας, αλλά στην Κρήτη η εκπαίδευση κόστιζε στους γονείς ακόµη λιγότερα απ ό,τι στη 
Σπάρτη, καθώς τα παιδιά τρέφονταν κυρίως µε δημόσια έξοδα΄'. Οι γυναίκες έπαιρναν το 
γεύμα τους στο σπίτι, ενώ οι ἀνδρες σε λέσχες που αποκαλούνταν ανδρεία. 
Στα ανδρεία συμμετείχαν όλα τα αρσενικά της οικογένειας. Συνήθως τα αγόρια δικαιούνταν το 
μισό της τροφής των ενήλικων, εκτός από τα ορφανά που δικαιούνταν πλήρη μερίδα στη λέσχη 
του νεκρού πατέρα τους. 

Στην πραγματικότητα η κρητική λέσχη είναι ένα αμάλγαμα αρκετών οικογενειών σε ένα είδος 
πατριάς, όλα τα αρσενικά µέλη της οποίας δειπνούσαν µαζί. Τα αγόρια τούτης της πατριάς 
κοιμούνταν πιθανώς µαζί σε κοιτώνες της λέσχης και σχημάτιζαν ένα ξεχωριστό σχολείο. Στα 
κοινά συσσίτια µε την παρουσία των πρεσβύτερων ενθαρρύνονταν οι συζητήσεις γύρω από 
ηθικά και πολιτικά θέµατα, τα οποία όφειλαν να διδαχθούν. Οι πρεσβύτεροι εξέλεγαν κάποιον 
να υπηρετήσει ως παιδονόµος ή επιστάτης των αγοριών της λέσχης. Κάτω από την επίβλεψή 
του τα αγόρια μάθαιναν γράμματα, γυμνάζονταν διαρκώς, εκπαιδεύονταν στη χρήση των 
όπλων -ιδιαίτερα του τόξου- και στους πολεμικούς χορούς, όπως ο χορός των Κουρητών και ο 
Πυρίχειος. Μάθαιναν σαν τραγούδι τους νόμους της πατρίδας τους, για να τους αποστηθίζουν, 
µια και η άγνοια των νόμων δε δικαιολογείτο. Ο παιάνας ήταν η κύρια µορφή τραγουδιού τους 
και ήταν εκπαιδευμένοι στο λιτό ύφος των Λακεδαιμονίων συναδέλφων τους. 


7 Πλούταρχου, Λυκούργος, 16. 
Ὁ Πλάτων, Πρωταγόρας, 342 Ε. 
11 Αριστοτέλους, Πολιτικά ii. 10. 8. 


21 


Οι νεαροί Κρήτες εκπαιδεύονταν στην ατομική και την ομαδική μάχη ενάντια σε άλλες λέσχες- 
σχολεία. Επίσης, διδάσκονταν την αντοχή σε πολλών ειδών δυσκολίες. Χειμώνα-καλοκαίρι 
φορούσαν τον ίδιο κοντό χιτώνα -όπως και οι Σπαρτιάτες- και µάθαιναν να αψηφούν τη ζέστη 
και το κρύο, τα ορεινά μονοπάτια και τα χτυπήματα που δέχονταν στα γυμνάσια και τις μάχες. 
Στα σχολεία παρέμεναν ως τα δέκα επτά τους χρόνια, οπότε και γίνονταν έφηβοι µε ειδική 
τελετή, τα Εκδύσια. Όπως οι νέοι της Αθήνας, έδιναν όρκο υπακοής στο κράτος και μίσους 
ενάντια στους εχθρούς του και κατόπιν ἐμπαιναν σε αγέλες, τις οποίες συγκέντρωναν γύρω 
τους πλούσιοι και διακεκριμένοι ἐφηβοι. Ο αριθµός των ατόμων που συγκέντρωνε µια αγέλη 
εξαρτάτο κυρίως από τον πλούτο και τη δημοτικότητα του νέου, γεγονός που προσδίδει στο 
θεσμό ἑνα αριστοκρατικό στοιχείο, σε αντίθεση µε τη Σπάρτη. 

Ο πατέρας του νεαρού αρχηγού ήταν συνήθως ο αρχηγός της αγέλης -αγελάτης- και εἶχε πλήρη 
εξουσία. Καθοδηγούσε τους νέους στο κυνήγι και τους δρόμους, δηλαδή τα γυμνάσια των 
εφήβων. Μάλιστα, οι Κρήτες που δεν είχαν ακόµη εισέλθει σε αγέλες εξαιρούνταν αυτών των 
γυμνασίων και ονομάζονταν απόδρομοι. Ο αρχηγός της αγέλης μάζευε τους την αγέλη όπου 
επιθυμούσε και εἶναι πολύ πιθανό πως οι νέοι έτρωγαν και κοιμούνταν στο σπίτι του προστάτη 
τους. Η ζωή τους περιβαλλόταν από µια πολεμική ατμόσφαιρα και θεωρούσαν πολύτιμα 
αγαθά τη στρατιωτική στολή και τα όπλα τους. Στις αγέλες οι νεαροί Κρήτες έμεναν ως τη μέρα 
του γάμου τους, οπότε επέστρεφαν στα σπίτια καιτις λέσχες τους. 

Από πρακτικής άποψης δεν μπορούμε να πούμε πολλά για την κρητική εκπαίδευση. Από την 
ηµέρα που ο Ιδομενέας σαλπάρισε από την Τροία, η Κρήτη σχεδόν χάνεται απὀ την ελληνική 
ιστορία. Πολύ ισχυρή για να της επιτεθούν οι γείτονές της και συνάµα πολύ αδύναμη εξαιτίας 
των πολλών φέουδων παρέμεινε απομονωμένη από την ηπειρωτική Ελλάδα και το 
αρχιπέλαγος ως το τέλος της περιόδου της ελληνικής ανεξαρτησίας. 


Αθήνα και οι άλλες πόλεις της Ελλάδας 

Στη Λακωνία και την Κρήτη -κυρίως αγροτικές περιοχές που στηρίζονταν στο σύστημα της 
γαιοκτησίας- δεν υπήρχε η ανάγκη εκπαίδευσης σε θέματα που σχετίζονταν µε το εμπόριο ή τη 
βιοτεχνία. Θα περίμενε, λοιπόν, κανείς να ανακαλύψει πολλά τέτοια στοιχεία στους Αθηναίους 
ή τουςΊωνες της Μ. Ασίας. Η πραγματικότητα, όµως, ήταν εντελώς διαφορετική. Για τον Έλληνα 
η λέξη εκπαίδευση σήμαινε εκπαίδευση του χαρακτήρα, αρμονική ανάπτυξη του σώματος, του 
νου και της Φαντασίας και συνεπώς κάθε είδους τεχνική εκπαίδευση αποκλειόταν απὀ τα 
ελληνικἁ σχολεία ως βάναυσος. Ο Ηρόδοτος ισχυρίζεται πως απέκτησαν αυτή την άποψη απὀ 
τους λαούς που τους περιέβαλαν΄’. Με τη σειρά του ο Πλάτωνας θεωρεί τον έμπορο ή τον 
τεχνίτη ακατάλληλο ως ενεργό πολίτη΄”, όπως και ο Αριστοτέλης", ο οποίος θεωρεί ανάξιο ό,τι 
παρεμβάλλεται στη σωματική ή τη διανοητική ανάπτυξη. 

Πώς, λοιπόν, διδάσκονταν οι τέχνες και το εμπόριο στην αρχαία Ελλάδα; Από τις μαρτυρίες που 
διαθέτουμε”, οι τέχνες ή το εμπόριο ήταν κυρίως κληρονομική ενασχόληση. «Οι γιοι των 
τεχνιτών μαθαίνουν την τέχνη του πατέρα τους, όσο μπορούν οι πατέρες και οι ὁμοιοί τους να 
τη διδάξουν». Στη Δημοκρατία΄" ο Πλάτων αναφέρει πως οι παίδες, των κεραμιστών -μια λέξη 
που περιλαμβάνει τους γιους καιτους μαθητευόμενους- εἶναι στην πραγματικότητα υπηρέτες 
και βοηθοί για μακρύ χρονικό διάστηµα, πριν τους επιτραπεί να φτιάξουν το δικό τους 

κεραμικό. Οι μαθητές ενός γιατρού που ονομαζόταν Πιτταλός αναφέρονται απὀ τον 
Αριστοφάνη΄΄, ενώ ο κωμωδιογράφος Σωσίπατρος βάζει έναν µάγειρα να λέει πως οι µαθητές 
του πρέπει να γνωρίζουν αστρολογία, αρχιτεκτονική και στρατηγική, πριν έρθουν να 
μαθητεύσουν δίπλα του. Με τη σειρἀ του ο Σόλων, προκειµένου να ενθαρρύνει τους 
αθηναίους τεχνίτες, έλεγε πως «ο πατέρας που δε δίδαξε το γιο του κάποια τέχνη, δεν µπορεί 
να απαιτεί βοήθεια στα γεράµατάτου»". 

Υπήρχε, λοιπόν, ἑνα σύστημα μεταβίβασης της γνώσης, σε ό,τι αφορούσε το εμπόριο και τις 
τέχνες, αλλά η γενική άποψη ήταν πως: «η τεχνική καθοδήγηση και όλη η διδασκαλία που 
αποβλέπει στην οικονομική απολαβή είναι χυδαία και δε δικαιούται το όνοµα της 
εκπαίδευσης. Η αληθινή εκπαίδευση στοχεύει αποκλειστικά στην αρετή, η οποία ωθεί το παιδί 
να είναι καλός πολίτης, ικανός να κυβερνήσει και να υπακούσει»''. Έτσι, οι Σπαρτιάτες και οι 
Κρήτες δεν ήταν μόνοι. Είχαν την υποστήριξη όλης της Ελλάδας στην απὀφασή τους να 
εξορίσουν από τα σχολεία τους κάθε ιδέα τεχνικής ή επαγγελματικής εκπαίδευσης. 

Παρόλα αυτά η εκπαίδευση και πάλι έμεινε μισή, συγκρινόμενη µε τα δεδομένα των 
σύγχρονων κοινωνιών. Και τούτο γιατί απευθυνόταν µόνο στα αγόρια της οικογένειας. Οι 
γυναίκες ζούσαν περίπου σε καθεστώς ανατολίτικου περιορισμού, εκτός ίσως από τη Χίο, τη 
Λοκρίδα, την Κρήτη και Φυσικά τη Σπάρτη. Σύμφωνα µε τον Περικλή δια στόματος 
Θουκυδίδη”, η Αθηναία µητέρα οφείλει να ζει τόσο αποσυρµένη ζωή, ώστε το ὀνομά της να 
μην ακούγεται ανάµεσα στους άνδρες, είτε για καλό ή για κακό. Ο Πλάτων εἶναι ο πρώτος που 
ενδιαφέρεται για την εκπαίδευση των γυναικών, τις συζύγους των φυλάκων της κοινότητας. 
Στην πραγματικότητα τις θεωρεί όχι μόνον συζύγους αλλά και φύλακες”. Θεωρεί πως οι 
γυναίκες των φυλάκων εἰναι ικανές για δημιουργική συνεισφορά στο κτίσιμο της κοινότητας, 
αλλά δεν περιμένει πως αυτό θα το κάνουν µέσω της οικογενειακής ζωής. Με αυτόν τον τρόπο 
αντιτίθεται στην επικρατούσα άποψη πως οι γυναίκες είναι µόνο για να κάνουν παιδιά και να 
φροντίζουν το νοικοκυριό τους. Παραδέχεται πως διαθέτουν λιγότερη σωματική ρώμη, αλλά 
αυτό δεν μπορεί να τις εμποδίσει από το να μοιράζονται τα καθήκοντα των φυλάκων. Αν, 
λοιπόν, εἶναι ικανές να κάνουν την ἰδια δουλειά, τότε δικαιούνται τροφής και παιδείας. Αυτός 
εἶναι ο λόγος για τον οποίο πρέπει να εκπαιδεύονται στη μουσική, τη γυμναστική και τον 
πόλεμο, όπως ακριβώς οι άνδρες. 

Τούτη η ἀποψη εἰναι στην πραγματικότητα µια επαναστατική ανανέωση, που πιθανώς 
ξεσήκωσε πολύ γέλιο στην εποχή της. Είναι δυνατόν οι γυναίκες να γυμνάζονται γυμνές στην 
παλαίστρα, όταν μάλιστα σύμφωνα µε τα λόγια του Ηρόδοτου η γυναίκα χάνει τη σεµνότητά 
της μαζί µε τα ρούχα της”; Όμως ο Πλάτων δε θεωρεί πως κινδυνεύει η ηθική από τους 
κανόνες που θέτει. Σκέπτεται πως ήταν οι βάρβαροι εκείνοι που επέβαλαν τη άποψη ότι η 
γύμµνια είναι ατιµωτική ακόµη και για τους άνδρες, επηρεάζοντας τους Έλληνες της Μ. Ασίας. Η 
ἀποψή του συμβολίζει τις γενικότερες κοινωνικές αλλαγές του 4ου αιώνα, µια εποχή κατά την 
οποία οι καλλιτέχνες άρχισαν να απεικονίζουν τη γυναίκα γυμνή. Από την άλλη οι γυναίκες 
εἶναι επιτυχημένες στην ιατρική και τη μουσική. Γιατί ὀχι, λοιπόν, και στα αθλητικά ή το 
χειρισμό των όπλων; Επιπλέον, ο αυξανόμενος αριθµός των γυναικείων ρόλων στην τραγωδία 
δείχνει πως η γυναίκα σε αυτή την εποχή ανακαλύπτεται ως ανθρώπινο ον και πως συζητείται 
πλέον δημόσια το δικαίωμά της στην εκπαίδευση. Ο Πλάτων προσθέτει μερικές σπαρτιατικές 

πινελιές στο σχέδιό του. Αν, όµως, αφαιρεθούν ορισμένα από τα εξωτερικά χαρακτηριστικά, 
αυτό που μένει εἰναι ένα σύγχρονο πρόγραµµα για την εκπαίδευση των γυναικών. Ας 
κλείσουμε εδώ, όµως, αυτό το θέμα, που οπωσδήποτε δικαιούται γενικότερης ανάλυσης και 
ερμηνείας, γιατί ερμηνεύει σκοτεινές πτυχές ενός λαμπρού κατά τα άλλα πολιτισμού, 
επηρεασμένου ωστόσο σαφώς από το μύθο της πατριαρχίας και ας επιστρέψουµε στην 
προσπάθειά µας να καταγράψουμε -έστω και συνοπτικά- την εκπαίδευση στην υπόλοιπη 
Ελλάδα. 


Oa δούµε τώρα πώς ήταν διαρθρωµένη η παιδεία στην Αθήνα καιτις άλλες πόλεις. Το σύνηθες 
σύστημα της πρωτοβάθμιας -θα μπορούσαμε να πούμε- εκπαίδευσης στην Αθήνα είναι ευθύνη 
των γραμματιστών, των κιϑαριστών και των παιδοτρίθων. Οι γραμματιστές δίδασκαν γραφή, 
ανάγνωση και στοιχεία αριθμητικής και δίδασκαν τους µαθητές τους να διαβάζουν και να 
μαθαίνουν από στήθους τους μεγάλους ποιητές -ΓΌμηρο Ησίοδο κ.α. Οι κιθαριστές µε τη σειρά 
τους δίδασκαν τα αγόρια πὠς να παίζουν την επτάχορδη λύρα και να τραγουδούν τα έργα των 
λυρικὠν ποιητών. Οι παιδοτρίβες φρόντιζαν για τη Φυσική τους ανάπτυξη µε τρόπο 
επιστημονικό. Τους δίδασκαν την πάλη, το παγκράτιο, την πυγμαχία, το τρέξιμο, τη ρίψη του 
δίσκου, το άλμα και ποικίλες άλλες ασκήσεις στην παλαίστρα. Σε αυτό το τριπλό σύστημα 
ενίοτε προστίθετο Και το σχέδιο ή η ζωγραφική”, ειδικότερα από τα τέλη του 4ου ΠΚΕ αιώνα. 
Ωστόσο, το σύνηθες σύστηµα εκπαίδευσης περιελάμβανε λογοτεχνία, μουσική και αθλητικά. 


Ποιό απ’ όλα διδασκόταν πρώτο; Μάλλον διδάσκονταν όλα ταυτόχρονα, αν και η Φυσική 
εκπαίδευση σε απλουστευμένη µορφή ήταν η πρώτη ενασχόληση των αγοριών απὀ το 6ο έτος 
της ηλικίας τους. Για τις πιο περίπλοκες ασκήσεις και τεχνικές έπρεπε να περιμένουν 
τουλάχιστον ως τα δώδεκα. Ωστόσο, τόσο ο Πλάτωνας όσο και ο Αριστοτέλης επιμένουν πως η 
φυσική προετοιμασία πρέπει να ξεκινά αρκετά χρόνια πριν απὀ κάθε είδους διανοητική 
εκπαίδευση. Την κύρια ευθύνη για τη σειρά προετοιμασίας και τη διευθέτηση τέτοιων θεμάτων 
εἶχε ο παιδαγωγός της οικογένειας, ο οποίος ανήκε στο υπηρετικὀό προσωπικό. 


Σε παλαιότερες εποχές τούτη η πρωτοβάθμια εκπαίδευση διαρκούσε ως τα δέκα οκτώ. Αλλά 
προς το τέλος του 5ου αιώνα δημιουργήθηκε ένα δευτεροβάθμιο σύστηµα εκπαίδευσης. Η πιο 
σηµαντική μαρτυρία έρχεται απὀ τον Πλάτωνα, ο οποίος περιγράφει στη Δημοκρατία éva 
σύστημα μαθητείας στα μαθηματικά λίγο πριν την εφηβεία. Σύµφωνα µε τον Αριστοτέλη” 
εφαρμοζόταν τρία χρόνια πριν την εφηβεία, αν και στην πραγματικότητα η παρακολούθηση 
των μαθημάτων δεν ήταν αυστηρά καθορισμένη. Ενίοτε οι γιοι των φτωχών ολοκλήρωναν 
γρήγορα το πρόγραμμα της πρωτοβάθμιας εκπαίδευσης, ενώ οι γόνοι των πλουσίων την 
καθυστερούσαν όσο ήθελαν, γεγονός που ο Ξενοφών θεωρεί απαξιωτικό για την αθηναϊκή 
εκπαίδευση”. 

Μετά τα δέκα οκτώ οι νεαροί Αθηναίοι προχωρούσαν στην πολεμική τους εκπαίδευση. Τον 
πρώτο χρόνο αυτής της εκπαίδευσης τον περνούσαν στην Αθήνα και τον δεύτερο σε φρούρια 
των συνόρων και σε στρατόπεδα. Κατά τη διάρκεια αυτής της περιόδου μάλλον διέθεταν λίγο 
χρόνο για διανοητικές ενασχολήσεις. Ωστόσο, όταν κατέρρευσε η στρατιωτική δύναμη των 
Αθηνών υπό την μακεδονική κυριαρχία, τα στρατιωτικἁά καθήκοντα των εφήβων ἐγιναν 
εθελοντικά και η εκπαίδευσή τους αντικαταστάθηκε απὀ µαθήµατα Φιλοσοφίας και 
λογοτεχνίας. Το στρατιωτικό σύστημα έγινε Πανεπιστήμιο, το οποίο παρακολουθούσαν λίγοι 
εύποροι νέοι ή πλούσιοι ξένοι. Ως πρόδρομος του πρώτου πανεπιστημίου, η δίχρονη 

εκπαίδευση των εφήβων δικαιούται τον τίτλο της τριτοβάθμιας εκπαίδευσης, παρόλο που ως 
τον 30 αιώνα παρείχε μόνο στρατιωτική εκπαίδευση. 


Η αθηναϊκή εκπαίδευση, όπως και η εκπαίδευση των άλλων πόλεων, διαιρείται σε τρία στάδια: 
Το Πρωτοβάθμιο, από τα ἐξι ως τα δέκα τέσσερα, το Δευτεροβάθμµιο από τα δέκα τέσσερα έως 
τα δέκα οκτώ και το τριτοβάθµιο από τα δέκα οκτώ έως τα είκοσι. Από τα τρία στάδια το τρίτο 
µόνο ήταν υποχρεωτικό και το παρείχε η πόλη-κράτος. Το δεύτερο ήταν εντελώς προαιρετικό 
και μάλλον για τους εὐπορους. Από το πρωτοβάθμιο τα γράμματα ήταν μάλλον δια νόµου 
υποχρεωτικά, όπως φαίνεται από έναν παλιό νόµο που αποδίδεται στο Σόλωνα” [26] και ο 
οποίος αναφέρει πως το παιδί πρέπει να διδάσκεται γράμματα και κολύμπι. Μετά από αυτό οι 
φτωχοί μπορούν να στρέψουν την προσοχή τους στη γεωργία και το εμπόριο, ενώ οι 
πλουσιότεροι στη μουσική, την ιππασία, τη γυμναστική, το κυνήγι και τη Φιλοσοφία. 
Συμπέρασμα 

Φαίνεται από τα παραπάνω πως η παιδεία των αρχαίων Ελλήνων στην πλήρη µορφή της 
υπήρξε προνόμιο των εύπορων τάξεων, κάτι που αδιάκριτα συμβαίνει ως τη σύγχρονη εποχή 
μας µε συγκαλυμμένο ἡ απροκάλυπτο τρόπο. Ωστόσο, εἶναι φανερό πως ο στόχος της 
εκπαίδευσης στην ελληνική αρχαιότητα θεωρητικά και πρακτικά ήταν η παραγωγή του 
καλύτερου δυνατού πολίτη και ὀχι ο πλουτισμός -σε αντιστροφή προς τη σύγχρονη 
πραγματικότητα. Αναζητούσε το καλό της κοινότητας και όχι το καλό του ατόμου. Βέβαια οι 
μέθοδοι και τα υλικά της μαθητείας διέφεραν από περιοχή σε περιοχή, όµως το ζητούμενο 
ήταν το ίδιο, η εκπαίδευση του χαρακτήρα, κάτι που οι Έλληνες γονείς ζητούσαν επίµονα από 
τους διευθυντές των σχολείων. 


Επίσης σηµαντική -αν και ὀχι στην περίπτωση της Σπάρτης ή της Κρήτης, όπου το ιδανικό 
ζητούμενο ήταν η ανδρεία, η τόλμη, η στρατιωτική μαθητεία και η διακυβέρνηση- ήταν η 
αναζήτηση της αισθητικής καιτης Φαντασίας, µέσω της τέχνης και της μουσικής. Τούτο γινόταν 
µέσω της εξατοµίκευσης και της απομάκρυνσης του παιδιού από τις επιρροές της οικογένειας. 
Τόσο ο νεαρός Σπαρτιάτης όσο και ο νεαρός Αθηναίος ή Εφέσιος από τα έξι μόλις χρόνια του 
περνούσε όλη την ηµέρα του μακριά από το σπίτι, µε τη συντροφιά των συνομηλίκων του στην 
παλαίστρα ή τους δρόμους. Μάθαινε να ξεκόβει απὀ την οικογένειά του και να σχετίζεται µε 
τους αυριανούς συμπολίτες του. Αναμφίβολα έχανε πολλά απὀ αυτό το σύστημα, αλλά έτσι 
εξασφαλιζόταν η ενότητα και η συνέχεια της πόλης-κράτους. Όλα εξασφάλιζαν πως το παιδί θα 
συνειδητοποιούσε ὀτι εἶναι μέλος µιας κοινότητας, για την ευτυχία και την ευημερία της 
οποίας η προσωπική τους επιθυµία ή ευχαρίστηση έπρεπε να υποτάσσεται. Με αυτόν τον 
τρόπο αναπτύχθηκε και ἐμεινε στην ιστορική μνήμη η αίσθηση της αυτοθυσίας για χάρη της 
πολιτείας ή της κοινότητας. Τώρα στο χέρι µας εἶναι να συγκρίνουμε τα αποτελέσµατα της 
παιδείας στο παρελθόν µε τα αποτελέσματα της παιδείας στο παρόν. Στο χέρι µας είναι να 
εξάγουµε συμπεράσματα, για το πού µας οδηγεί αλάθητα η παρούσα νοοτροπία µας σε 
εκπαιδευτικά θέµατα. Και όλα αυτά γιατί η µελέτη του παρελθόντος δεν είναι αυτοσκοπός ή 
ξερή επιστημονική έρευνα. Είναι η µελέτη ενός παραδείγματος, µε την αυστηρά επιστημονική 
έννοια, που µπορεί να µας δείξει τον δρόμο για την ατομική και συλλογική ολοκλήρωση. 

